**Baliqchilik tarmog‘ini yanada rivojlantirishning qo‘shimcha chora-tadbirlari belgilandi**

“Baliqchilik tarmog‘ini yanada rivojlantirishning qo‘shimcha chora-tadbirlari to‘g‘risida”gi Prezident qarori (PQ-83-son, 13.01.2022) qabul qilindi.

Maqsad – baliqchilik sohasini yanada rivojlantirish, baliq mahsulotlari turlarini ko‘paytirish, eksport salohiyatini oshirish, mavjud havzalar imkoniyatlaridan samarali foydalanish, intensiv texnologiyalar asosida baliq yetishtirish hajmlarini ko‘paytirish hamda baliqchilik xo‘jaliklarining ozuqa bazasini mustahkamlash.

Qarorga ko‘ra, Jizzax viloyatida tashkil etilgan **baliqchilik klasterining aholi xonadonlari bilan kooperatsiya asosida ishlash tajribasi har bir viloyatda joriy etiladi.**

Bunda baliqchilik xo‘jaliklari:

- xonadon egalari uchun baliq yetishtirish bo‘yicha o‘qish tashkil etadi;

- zarur bo‘lgan asbob-uskunalar, baliq chavoqlari, omuxta yem, mineral o‘g‘itlar yetkazib beradi

- yetishtirilgan baliqlarni kelishilgan narxlarda sotib oladi.

**2022-yil 1-fevraldan boshlab jismoniy shaxslarga o‘zini o‘zi band qilgan shaxs sifatida o‘z xonadonida baliq yetishtirishni yo‘lga qo‘yishga ruxsat beriladi.**

**2022-yil 1-fevraldan 2025-yil 1-yanvarga qadar** baliqchilikni intensivlashtirish uchun zarur bo‘lgan asbob-uskunalar va texnologiyalar (aerator, basseyn, avtokormushka, UZV) hamda qayta ishlash uskunalarini ishlab chiqarishni yo‘lga qo‘ygan, biroq **daromadining 80 foizidan ortig‘ini** ushbu uskunalarni ishlab chiqarishdan oladigan sub’ektlar uchun foyda solig‘i (tijorat banklarida joylashtirilgan mablag‘lardan olingan foizlardan tashqari), yuridik shaxslardan olinadigan yer solig‘i, yuridik shaxslarning mol-mulkiga solinadigan soliq va suv resurslaridan foydalanganlik uchun soliq stavkalari 50 foizga kamaytiriladi.

**Baliq yetishtiruvchi xonadon egalariga yer solig‘i va mol-mulk solig‘i stavkasi 50 foiz miqdorida belgilanadi.**

Shuningdek, qaror bilan:

2022-yilda Qoraqalpog‘iston Respublikasi va viloyatlarda baliq yetishtirish prognoz parametrlari;

2022-yilda sun’iy (ekstensiv) suv havzalarini intensivlashtirish va baliq ovlash hajmlari bo‘yicha prognoz parametrlari tasdiqlandi.

Intensiv usulda baliq yetishtirish loyihalarini moliyalashtirish uchun 20 million yevro miqdoridagi mablag‘larni yo‘naltiriladi.

2022-yil 15-yanvardan boshlab “Har bir oila – tadbirkor” davlat dasturi doirasida tijorat banklari tomonidan aholi xonadonlarida baliq yetishtirish uchun ajratiladigan kredit BHMning 150 baravaridan 300 baravarigacha oshiriladi.

Markaziy bank tijorat banklari orqali intensiv usulda aholi xonadonlarida baliq yetishtirish loyihalarini moliyalashtirish uchun “Har bir oila – tadbirkor” davlat dasturi doirasida 2022-yilda 200 milliard so‘m mablag‘ ajratilishini ta’minlaydi.

2022-yil 1-apreldan boshlab 2025-yil 1-yanvarga qadar jismoniy shaxslarning aholi xonadonlarida baliq yetishtirish yo‘nalishi bo‘yicha o‘quv kurslarida o‘qish xarajatlarini qoplash uchun Mahallabay ishlash va tadbirkorlikni rivojlantirish agentligining Aholini tadbirkorlikka jalb qilish jamg‘armasi mablag‘lari hisobidan BHMning ikki barobaridan oshmagan miqdorda bir martalik subsidiya ajratiladi;

“O‘zbekbaliqsanoat” uyushmasiga a’zo korxonalar tomonidan xorijiy mamlakatlardan baliqchilik sohasi ekspert va mutaxassislarini jalb qilish xarajatlari hamda ularning bir yillik ish haqi miqdorining 50 foizigacha, biroq oyiga 1 ming AQSh dollari ekvivalentidan oshmagan qismi Baliqchilikni rivojlantirish jamg‘armasidan qoplab beriladi.

2025-yil 1-yanvarga qadar kooperatsiya asosida baliq yetishtirishni yo‘lga qo‘ygan, biroq daromadining 90 foizidan ortiq qismi baliq yetishtirish hisobidan shakllanadigan xo‘jaliklarni soliqlarning barcha turlaridan (QQS va ijtimoiy soliqdan tashqari) ozod etishni nazarda tutuvchi Qonun loyihasi ishlab chiqiladi;

**“Aydar-Arnasoy” ko‘llar tizimi boshqaruvini takomillashtirish bo‘yicha, qaror loyihasi ishlab chiqiladi.**

**Loyihada quyidagilar nazarda tutiladi:**

- “Aydar-Arnasoy” ko‘llar tizimining Arnasoy suv ombori hududida baliq ovlashga bir yil muddatga moratoriy e’lon qilish;

- xorijiy mutaxassislarni jalb qilgan holda, “Aydar-Arnasoy” ko‘llar tizimida sho‘r suvda baliq zaxiralarini ko‘paytirish bo‘yicha laboratoriya markazini tashkil etish;

- “Aydar-Arnasoy” ko‘llar tizimi direksiyasi” DUKni qayta tashkil etgan holda uning ustav kapitalidagi davlat ulushini, kamida 30 million AQSh dollari miqdorida investitsiya kiritish, 1 000 ta ish o‘rnini yaratish va 2025 yilga borib yiliga 20 ming tonna baliq ovlash uchun baliq zaxiralarini yaratish sharti bilan ishonchli boshqaruvga berish.

**2022-yilda baliq hosildorligini oshirish va aholi xonadonlarida baliq yetishtirishni kengaytirish bo‘yicha ishlarni “korxonabay” va “xonadonbay” tashkil etiladi. Unda:**

- respublikada baliq yetishtirish hajmini 700 ming tonnaga yetkazish;

- qo‘shimcha kamida 10 mingta aholi xonadonida intensiv usulda baliq yetishtirishni yo‘lga qo‘yish hamda yangi 15 ta baliqchilik klasterini tashkil etish;

- hosildorligi 25 sentnerdan past bo‘lgan 31 ming gektar sun’iy suv havzalarida 78 mingta aerator moslamasini o‘rnatish choralari ko‘riladi.